CELEX: 52018PC0318
Language: hr
Date: 2018-05-25
Title: Prijedlog PROVEDBENE ODLUKE VIJEĆA o pravilima rada povjerenstva za odabir iz članka 14. stavka 3. Uredbe (EU) 2017/1939 o provedbi pojačane suradnje u vezi s osnivanjem Ureda europskog javnog tužitelja („EPPO”)

EUROPSKA KOMISIJA
            Bruxelles, 25.5.2018.
            COM(2018) 318 final
            2018/0163(NLE)
            Prijedlog
            PROVEDBENE ODLUKE VIJEĆA
            o pravilima rada povjerenstva za odabir iz članka 14. stavka 3. Uredbe (EU) 2017/1939 o provedbi pojačane suradnje u vezi s osnivanjem Ureda europskog javnog tužitelja („EPPO”)
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Uredba Vijeća (EU) 2017/1939 o provedbi pojačane suradnje u vezi s osnivanjem Ureda europskog javnog tužitelja („EPPO”) donesena je 12. listopada 2017. i stupila je na snagu 20. studenoga 2017. U skladu s člankom 20. te Uredbe Komisija je odgovorna za uspostavu i početno administrativno funkcioniranje EPPO-a dok on ne stekne sposobnost za izvršavanje vlastitog proračuna. Komisija poduzima sve potrebne korake kako bi osigurala brzo osnivanje EPPO-a. U skladu s člankom 120. Uredbe i nakon početnog trogodišnjeg razdoblja Komisijin je cilj da EPPO postane operativan do kraja 2020. 
               
               
                  Ključni je aspekt pokretanja EPPO-a odabir i imenovanje njegova osoblja, a posebice glavnog europskog tužitelja i europskih tužitelja. U pogledu odabira glavnog europskog tužitelja i europskih tužitelja EPPO-a, člankom 14. stavkom 3. Uredbe (EU) 2017/1939 predviđa se da će Vijeće utvrditi pravila rada povjerenstva za odabir i donijeti odluku o imenovanju njegovih članova na prijedlog Komisije. U tu svrhu Komisija predlaže Provedbenu odluku Vijeća s pravilima rada povjerenstva za odabir u Prilogu toj Odluci. 
               
               
                  Glavni će zadatak povjerenstva za odabir biti izrada popisa kvalificiranih kandidata za dužnost glavnog europskog tužitelja koji su ušli u uži izbor, prije nego što ga Europski parlament i Vijeće imenuju, te davanje obrazloženog mišljenja o kvalifikacijama kandidata za europske tužitelje prije nego što ih Vijeće imenuje. Pravilima za rad koja predlaže Komisija osigurava se da povjerenstvo za odabir može što učinkovitije obavljati svoje zadaće. Prilog stoga sadržava pravila o zadaćama, sastavu i tajništvu povjerenstva za odabir te njegovim postupcima donošenja odluka, kao i pravila o rangiranju kandidata, financijske odredbe, pravila o obradi osobnih podataka i jezicima kojima se koristi povjerenstvo za odabir. 
               
            
            
               •Dosljednost s postojećim odredbama politike u određenom području
            
            
               
                  Osnivanje EPPO-a predviđeno je člankom 86. UFEU-a. EPPO će biti prvo tijelo EU-a s ovlastima za kaznenu istragu i progon kaznenih djela koja utječu na financijske interese Unije te će biti potpuno novi sudionik u europskom pravosudnom okruženju. Očekuje se da će EPPO pomoći u provođenju dosljednije i učinkovitije politike kaznenog progona kaznenih djela na štetu proračuna EU-a, čime će se povećati broj kaznenih progona i osuđujućih presuda te stopa povrata pronevjerenih sredstava Unije. 
               
               
                  Podnoseći ovaj Prijedlog provedbene odluke Vijeća i Priloga, pravila rada povjerenstva za odabir, Komisija ispunjuje svoju obvezu iz članka 14. stavka 3. Uredbe Vijeća 2017/1939. Prijedlogom će se omogućiti pokretanje potrebnih postupaka odabira i imenovanja glavnog europskog tužitelja i europskih tužitelja EPPO-a. Prijedlog je stoga potpuno u skladu s postojećim odredbama politike u odgovarajućem području. 
               
            
            
               •Dosljednost u odnosu na druge politike Unije
            
            
               
                  Inicijativa je u skladu s drugim politikama Unije i razvojem zakonodavstva čiji je cilj jačanje zaštite financijskih interesa Unije. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Prijedlog se temelji na članku 291. UFEU-a u vezi s člankom 14. stavkom 3. i člankom 16. stavkom 2. Uredbe Vijeća (EU) 2017/1939. 
               
            
            
               •Supsidijarnost (za neisključivu nadležnost) 
            
            
               
                  U skladu s člankom 14. stavkom 3. Uredbe Vijeća 2017/1939 Komisija ima pravnu obvezu podnijeti prijedlog pravila rada povjerenstva za odabir. Ovaj je prijedlog ključan kako bi se osiguralo da povjerenstvo za odabir može što učinkovitije obavljati svoje zadaće kako bi brzo odabralo i imenovalo glavnog europskog tužitelja i europske tužitelje EPPO-a. 
               
            
            
               •Proporcionalnost
            
            
               
                  Prijedlog je ograničen na ono što je nužno za postizanje predloženih ciljeva te je stoga u skladu s načelom proporcionalnosti. Prijedlog je izravno povezan sa stupanjem na snagu Uredbe Vijeća (EU) 2017/1939 i ključan za brzo osnivanje EPPO-a. 
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
         
         
            
               
                  Zbog namjenske i ograničene prirode ovog prijedloga te činjenice da se njime ispunjuje obveza propisana Komisiji u članku 14. stavku 3. Uredbe Vijeća 2017/1939 nisu provedene ex post evaluacije, savjetovanja s dionicima i procjena učinaka. 
               
            
            
               4.UTJECAJ NA PRORAČUN
            
            
               
                  U točki VIII. Priloga ovom prijedlogu navedeno je da članovi povjerenstva za odabir koji moraju putovati izvan svojeg mjesta boravišta radi obnašanja dužnosti imaju pravo na naknadu troškova i dnevnice u skladu s člankom 9. Uredbe Vijeća 2016/300. Predmetne troškove snosi Vijeće. 
               
               
                  Komisija će biti odgovorna za tajništvo povjerenstva i osigurati potrebnu administrativnu potporu za rad povjerenstva. Te zadaće neće imati financijske posljedice. 
               
            
            
               5.OSTALI DIJELOVI
            
            
               •Planovi provedbe i mehanizmi praćenja, evaluacije i izvješćivanja
            
            
               
                  Zbog prirode ove mjere nema potrebe za provedbom. 
               
            
            
               •Dokumenti s obrazloženjima (za direktive)
            
            
               
                  Za ovaj prijedlog nisu potrebni dokumenti s obrazloženjima o prenošenju. 
               
            
            
               •Detaljno obrazloženje posebnih odredbi prijedloga
            
            
               U točki I. navedene su zadaće povjerenstva za odabir u skladu s člankom 14. stavkom 3. i člankom 16. stavkom 2. Uredbe Vijeća 2017/1939. 
            
            
               U točki II. opisan je sastav povjerenstva za odabir i navedeno trajanje mandata članova povjerenstva. U skladu s člankom 14. stavkom 3. Uredbe Vijeća 2017/1939 povjerenstvo za odabir sastojat će se od bivših članova Suda i Revizorskog suda, bivših nacionalnih članova Eurojusta, članova nacionalnih vrhovnih sudova, javnih tužitelja na visokom položaju i renomiranih pravnika. U toj je točki objašnjeno da članovi povjerenstva za odabir moraju ispunjavati najmanje jedan od prethodno navedenih kriterija u trenutku imenovanja. U drugom stavku navedeno je da članove povjerenstva za odabir imenuje Vijeće na razdoblje od četiri godine. K tome, u tom stavku navedena su pravila za zamjenu članova prije isteka njihova mandata. 
            
            
               U točki III. predviđena su pravila o predsjedniku i tajništvu povjerenstva za odabir. U toj točki objašnjeno je da je Komisija odgovorna za tajništvo povjerenstva i navedene su zadaće tajništva. 
            
            
               Točka IV. sadržava pravila o raspravama povjerenstva za odabir. 
            
            
               U točki V. navedeno je da će sve prijave za dužnost glavnog europskog tužitelja i kandidature za dužnost europskog tužitelja biti proslijeđene povjerenstvu za odabir. K tome, u točki V. predviđa se mogućnost da povjerenstvo za odabir od podnositelja prijava i vlada država članica koje su predložile kandidate zatraži dodatne informacije. 
            
            
               U točki VI. navedeni su primjenjivi postupci odabira glavnog europskog tužitelja i europskih tužitelja. Kad je riječ o glavnom europskom tužitelju, u toj je točki navedeno da će povjerenstvo za odabir pregledati prijave u odnosu na zahtjeve utvrđene u članku 14. stavku 2. Uredbe 2017/1939 kako su dodatno objašnjeni u obavijesti o natječaju. Povjerenstvo će rangirati kandidate koji ispunjuju zahtjeve i obaviti razgovore s dostatnim brojem najbolje rangiranih kandidata. Kandidati koji ne ispunjuju zahtjeve ili koje povjerenstvo ne pozove na razgovor bit će obaviješteni o razlozima za to. Kad je riječ o europskim tužiteljima, u toj je točki navedeno da će povjerenstvo za odabir pregledati kandidature u odnosu na zahtjeve utvrđene u članku 16. stavku 1. Uredbe Vijeća 2017/1939 i obaviti razgovor s predloženim kandidatima. 
            
            
               U točki VII. dodatno je objašnjen postupak iz točke VI. i navedeno da će povjerenstvo za odabir izraditi popis od tri do pet kandidata koji su ušli u uži izbor za dužnost glavnog europskog tužitelja, koji će biti podnesen Europskom parlamentu i Vijeću. Kandidati koji nisu ušli u uži izbor bit će obaviješteni o razlozima za to i mogu Vijeću podnijeti žalbu u smislu članka 90. stavka 2. Pravilnika o osoblju. Iako će povjerenstvo za odabir rangirati kandidate prema njihovim kvalifikacijama i iskustvu, to rangiranje neće biti obvezujuće za Europski parlament i Vijeće. Kad je riječ o europskim tužiteljima, povjerenstvo za odabir izradit će mišljenje o kvalifikacijama kandidata za vršenje dužnosti europskih tužitelja i izričito navesti ispunjuju li kandidati zahtjeve iz članka 16. stavka 1. Uredbe (EU) 2017/1939. Iako će povjerenstvo za odabir rangirati kandidate prema njihovim kvalifikacijama i iskustvu, to rangiranje neće biti obvezujuće za Vijeće. U toj su točki navedena i pravila za slučaj da predloženi kandidati za dužnost europskog tužitelja ne ispunjuju propisane zahtjeve. 
            
            
               U točki VIII. navedene su financijske odredbe. Članovi povjerenstva za odabir koji moraju putovati izvan svojeg mjesta boravišta radi obnašanja dužnosti imat će pravo na naknadu troškova i dnevnice u skladu s člankom 9. Uredbe Vijeća (EU) 2016/300. Predmetne troškove snosit će Vijeće. 
            
            
               U točki IX. utvrđeno je da je za obradu osobnih podataka u kontekstu rada povjerenstva za odabir odgovorna Komisija u skladu s Uredbom (EZ) br. 45/2001. U toj je točki propisano i da se na sigurnost informacija i pristup informacijama koje se obrađuju u kontekstu rada povjerenstva za odabir primjenjuju ista pravila kao i na Komisiju. 
            
            
               U točki X. obrađeno je pitanje radnih jezika povjerenstva za odabir i navedeno da će povjerenstvo na prijedlog predsjednika odrediti radne jezike za rasprave. 
            
         
         
            
            
               2018/0163 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o pravilima rada povjerenstva za odabir iz članka 14. stavka 3. Uredbe (EU) 2017/1939 o provedbi pojačane suradnje u vezi s osnivanjem Ureda europskog javnog tužitelja („EPPO”)
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Uredbu Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”), a posebno njezin članak 14. stavak 3.,
            
            
               uzimajući u obzir prijedlog Europske komisije,
            
            
               budući da:
            
            
               (1)Uredbom (EU) 2017/1939 predviđeno je da Europski parlament i Vijeće zajedničkom suglasnošću imenuju glavnog europskog tužitelja s popisa kvalificiranih kandidata koji su ušli u uži izbor, koji izrađuje povjerenstvo za odabir sastavljeno od bivših članova Suda i Revizorskog suda, bivših nacionalnih članova Eurojusta, članova nacionalnih vrhovnih sudova, javnih tužitelja na visokom položaju i renomiranih pravnika te jedne osobe koju je predložio Europski parlament. 
            
            
               (2)Uredbom (EU) 2017/1939 predviđeno je i da Vijeće, nakon što je primilo obrazloženo mišljenje povjerenstva za odabir, odabire europske tužitelje od po troje kandidata koje je predložila svaka država članica.
            
            
               (3)Postupak odabira glavnog europskog tužitelja i europskih tužitelja trebao bi biti ključni element za osiguravanje njihove neovisnosti kako je propisano člankom 6. Uredbe (EU) 2017/1939. 
            
            
               (4)Pravilima rada povjerenstva za odabir trebalo bi osigurati da povjerenstvo ima potrebnu neovisnost i nepristranost pri obavljanju svojih zadaća. 
            
            
               (5)Stoga bi trebalo utvrditi pravila rada povjerenstva za odabir,
            
            
               DONIJELO JE OVU ODLUKU: 
            
            
               Članak 1.
            
            
               Pravila rada povjerenstva za odabir iz članka 14. stavka 3. Uredbe (EU) 2017/1939 utvrđena su u Prilogu ovoj Odluci. 
            
            
               Članak 2.
            
            
               Ova Odluka stupa na snagu od potpisivanja.
            
         
         
            
               Članak 3.
            
            
               Ova je Odluka upućena državama članicama.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
      
    ---documentbreak--- 
      
         
               EUROPSKA KOMISIJA
            Bruxelles,25.5.2018.
            COM(2018) 318 final
            PRILOG
            
            Prijedlogu provedbene odluke Vijeća
            o pravilima rada povjerenstva za odabir iz članka 14. stavka 3. Uredbe (EU) 2017/1939 o provedbi pojačane suradnje u vezi s osnivanjem Ureda europskog javnog tužitelja („EPPO”)
            
               
         
         
            
               PRILOG 
            
            
               I. Misija 
            
            
               Povjerenstvo za odabir sastavlja popis kvalificiranih kandidata za dužnost glavnog europskog tužitelja koji su ušli u uži izbor u skladu s člankom 14. stavkom 3. Uredbe (EU) 2017/1939
                  1
                i izrađuje obrazloženo mišljenje o kvalifikacijama kandidata predloženih za dužnost europskih tužitelja u skladu s člankom 16. stavkom 2. Uredbe (EU) 2017/1939 prije nego što ih imenuju Europski parlament i Vijeće u prvom slučaju ili Vijeće u drugom slučaju.
            
            
               II. Sastav i mandat 
            
            
               Povjerenstvo za odabir sastoji se od 12 osoba koje su u vrijeme imenovanja bile bivši članovi Suda i Revizorskog suda, bivši nacionalni članovi Eurojusta, članovi nacionalnih vrhovnih sudova, javni tužitelji na visokom položaju ili renomirani pravnici. Svi članovi moraju ispunjavati najmanje jedan od prethodno navedenih kriterija u trenutku imenovanja. 
            
            
               Članove povjerenstva za odabir imenuje Vijeće na prijedlog Komisije, na razdoblje do četiri godine. Jednu od tih izabranih osoba predlaže Europski parlament. Osoba koja će zamijeniti člana prije isteka tog roka imenuje se za preostalo razdoblje mandata svojeg prethodnika. Članovi odbora mogu se ponovno imenovati samo jednom.
            
            
               III. Predsjedništvo i tajništvo
            
            
               Povjerenstvom za odabir predsjedava jedan od njegovih članova kojeg u tu svrhu odabiru članovi povjerenstva većinom glasova. Komisija je odgovorna za tajništvo povjerenstva. Ono osigurava administrativnu potporu potrebnu za rad povjerenstva, uključujući prijevod dokumenata. Tajništvo prosljeđuje popis kvalificiranih kandidata za dužnost glavnog europskog tužitelja koji su ušli u uži izbor Europskom parlamentu i Vijeću te obrazložena mišljenja o kvalifikacijama kandidata za dužnost europskog tužitelja Vijeću.
            
            
               IV. Rasprave i kvorum 
            
            
               Rasprave povjerenstva za odabir povjerljive su i održavaju se na sjednicama zatvorenima za javnost. Sjednice povjerenstva valjane su samo ako je prisutno barem devet članova.
            
            
               Odluke povjerenstva za odabir donose se konsenzusom. Međutim, ako član povjerenstva zatraži glasanje, odluka se donosi običnom većinom glasova prisutnih članova. U slučaju jednako podijeljenih glasova predsjednik ima odlučujući glas.
            
            
               V. Prosljeđivanje povjerenstvu i zahtjevi za dodatne informacije
            
            
               Čim prijave za glavnog europskog tužitelja budu zaprimljene tajništvo ih šalje predsjedniku povjerenstva. Isti se postupak primjenjuje na prijedloge kandidata za dužnost europskog tužitelja, uključujući popratne dokumente koje su dostavile države članice. 
            
            
               Povjerenstvo za odabir može zatražiti od podnositelja prijave te, u slučaju predloženih kandidata za dužnost europskog tužitelja, od vlade države članice koja je predložila kandidata da dostave dodatne informacije ili druge materijale koje povjerenstvo smatra potrebnima za raspravu. 
            
            
               VI. Pregled i razgovor 
            
            
               1. Postupak imenovanja glavnog europskog tužitelja
            
            
               Po primitku prijava kandidata povjerenstvo za odabir pregledava prijave u odnosu na zahtjeve utvrđene u članku 14. stavku 2. Uredbe (EU) 2017/1939 kako su dodatno objašnjeni u obavijesti o natječaju. Kandidati koji ne ispunjuju zahtjeve isključuju se iz daljnjih koraka postupka. Povjerenstvo rangira kandidate koji ispunjuju zahtjeve prema njihovim kvalifikacijama i iskustvu na temelju dokumenata i informacija navedenih u prijavi ili dostavljenih na temelju zahtjeva iz pravila V. Povjerenstvo će obaviti razgovor s dostatnim brojem najbolje rangiranih kandidata kako bi moglo izraditi popis kandidata koji su ušli u uži izbor iz pravila VII. Kandidati osobno prisustvuju razgovoru. 
            
            
               Kandidati koji ne ispunjuju zahtjeve ili koje povjerenstvo ne pozove na razgovor bit će obaviješteni o razlozima za to. Kandidat može odgovoriti na tu odluku navodeći razloge zašto se ne slaže s ocjenom povjerenstva. Nakon toga povjerenstvo će ponovno pregledati kandidatovu prijavu i obavijestiti ga o svojem zaključku u pisanom obliku. Kandidati isključeni iz postupka odabira mogu Vijeću podnijeti žalbu u smislu članka 90. stavka 2. Pravilnika o osoblju.
            
            
               2. Postupak imenovanja europskih tužitelja
            
         
         
            
               Po primitku kandidatura povjerenstvo za odabir pregledava ih u odnosu na zahtjeve utvrđene u članku 16. stavku 1. Uredbe (EU) 2017/1939. Povjerenstvo obavlja razgovor s predloženim kandidatima. Kandidati osobno prisustvuju razgovoru. 
            
            
               VII. Zaključci i obrazloženja
            
            
               1. Glavni europski tužitelj
            
            
               Na temelju zaključaka pregleda prijava i obavljenih razgovora povjerenstvo za odabir izrađuje popis od tri do pet kandidata koji su ušli u uži izbor, koji se prosljeđuje Europskom parlamentu i Vijeću. U njemu se navode razlozi za odabir kandidata koji su ušli u uži izbor. Kandidati koji nisu ušli u uži izbor bit će obaviješteni o razlozima za to. 
            
            
               Povjerenstvo za odabir rangira kandidate prema njihovim kvalifikacijama i iskustvu. Povjerenstvo kandidate rangira prema redoslijedu poželjnosti, no rangiranje nije obvezujuće za Europski parlament i Vijeće. Kandidati koji nisu uvršteni na popis kvalificiranih kandidata koji su ušli u uži izbor koji je sastavilo povjerenstvo mogu Vijeću podnijeti žalbu u smislu članka 90. stavka 2. Pravilnika o osoblju.
            
            
               2. Europski tužitelji
            
            
               Na temelju zaključaka pregleda kandidatura i obavljenih razgovora povjerenstvo izrađuje mišljenje o kvalifikacijama kandidata za vršenje dužnosti europskih tužitelja i izričito navodi ispunjuju li kandidati zahtjeve iz članka 16. stavka 1. Uredbe (EU) 2017/1939. Povjerenstvo obrazlaže svoje mišljenje. 
            
            
               U slučaju da predloženi kandidati ne ispunjuju zahtjeve utvrđene u članku 16. stavku 1. Uredbe (EU) 2017/1939, povjerenstvo za odabir putem tajništva zatražit će od predmetne države članice da predloži odgovarajućih broj novih kandidata. 
            
            
               Povjerenstvo rangira kandidate prema njihovim kvalifikacijama i iskustvu. Povjerenstvo kandidate rangira prema redoslijedu poželjnosti, no rangiranje nije obvezujuće za Vijeće.
            
            
               VIII. Financijske odredbe
            
            
               Članovi povjerenstva koji moraju putovati izvan svojeg mjesta boravišta radi obnašanja dužnosti imaju pravo na naknadu troškova i dnevnice u skladu s člankom 9. Uredbe Vijeća (EU) 2016/300
                  2
               .
            
            
               Predmetne troškove snosi Vijeće.
            
            
               IX. Osobni podaci
            
            
               Za obradu osobnih podataka u kontekstu rada povjerenstva za odabir odgovorna je Komisija u skladu s Uredbom (EZ) br. 45/2001 Europskog parlamenta i Vijeća
                  3
               . Na sigurnost informacija i pristup informacijama koje se obrađuju u kontekstu rada povjerenstva za odabir primjenjuju se ista pravila kao i na Komisiju.
            
            
               X. Jezična pitanja 
            
            
               Povjerenstvo za odabir na prijedlog predsjednika određuje radni jezik ili jezike povjerenstva uzimajući u obzir jezike koje govore članovi povjerenstva.  
            
         
         
            
                  
                     (1)
                  
                        Uredba Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) SL L 283, 31.10.2017., str. 1.
               
               
                  
                     (2)
                  
                        Uredba Vijeća (EU) 2016/300 od 29. veljače 2016. o utvrđivanju prihoda nositelja visokih javnih dužnosti EU-a (SL L 58, 4.3.2016., str. 1.).
               
               
                  
                     (3)
                  
                        Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).